PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 

DE DISCIPLINĂ ŞI IMUNITĂŢI
	
	                Bucureşti, 21.02.2005

                                   Nr.  P.L.X-36


R A P O R T   Î N L O C U I T O R

asupra proiectului de Lege pentru modificarea Legii nr. 80/1997 pentru ratificarea Convenţiei europene de extrădare, încheiată la Paris la 13 decembrie 1957, şi a protocoalelor sale adiţionale, încheiate la Strasbourg la 15 octombrie 1975 şi la 17 martie 1978

În conformitate cu prevederile art.89 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere şi avizare cu proiectul de Lege pentru modificarea Legii nr. 80/1997 pentru ratificarea Convenţiei europene de extrădare, încheiată la Paris la 13 decembrie 1957, şi a protocoalelor sale adiţionale, încheiate la Strasbourg la 15 octombrie 1975 şi la 17 martie 1978, transmis cu adresa nr. P.L.X. – 36 din 14 februarie 2005, înregistrat sub nr.31/68  din 15.02.2005.
Potrivit prevederilor art.75 din Constituţie şi ale art. 86 alin. 2, pct. 1 din Regulamentul Camerei Deputaţilor, Camera Deputaţilor este prima Cameră sesizată în cazul acestui proiect de lege. 

Consiliul Legislativ, cu avizul nr. 62 din 31.01.2005, a avizat favorabil proiectul de lege.

Comisia pentru drepturile omului, culte şi problemele minorităţilor naţionale, cu avizul nr.25/36 din 17.02.2005, a avizat favorabil proiectul de lege.

Proiectul de lege are ca obiect de reglementare modificarea declaraţiilor care au fost formulate de România, cu prilejul ratificării prin Legea nr. 80/1997 a Convenţiei europene de extrădare, încheiată la Paris la 13 decembrie 1957, şi a protocoalelor sale adiţionale, încheiate la Strasbourg la 15 octombrie 1975 şi la 17 martie 1978.

Potrivit prevederilor art. 60 din Regulamentul Camerei Deputaţilor, comisia a dezbătut proiectul de lege în şedinţa din 16.02.2005. 

La dezbateri au participat din partea Ministerului Justiţiei, doamna secretar de stat Kibedi Katalin Barbara, domnul Ionel Didea - director, doamna dr. Nicoleta Iliescu - consilier.
Membrii comisiei au examinat expunerea de motive, textul Convenţiei, textul proiectului de lege trimis de Guvern, precum şi avizul favorabil al  Consiliului Legislativ.

        Cu prilejul examinării, membrii comisiei au constatat că proiectul de lege corespunde intereselor naţionale ale ţării în acest domeniu, stabileşte condiţiile de extrădare a cetăţenilor români şi asigură  îndeplinirea cu bună credinţă a obligaţiilor asumate de statul român în procesul de integrare în Uniunea Europeană.

În  urma dezbaterilor, membrii comisiei au hotărât, în unanimitate de voturi, să supună plenului Camerei Deputaţilor, spre dezbatere şi adoptare, admiterea cu modificările de tehnică legislativă a proiectului de Lege pentru modificarea Legii nr. 80/1997 pentru ratificarea Convenţiei europene de extrădare, încheiată la Paris la 13 decembrie 1957, şi a protocoalelor sale adiţionale, încheiate la Strasbourg la 15 octombrie 1975 şi la 17 martie 1978. 

Din numărul total de 21 de membri ai comisiei, au fost prezenţi la dezbaterea acestui proiect de lege 12 membri. 

În raport de obiectul şi conţinutul său, proiectul de lege face parte din categoria legilor ordinare.
Prezentul raport înlocuieşte raportul iniţial nr.PLX-36 din 16.02.2005.

                        PREŞEDINTE, 


                                             

                                                                                                       SECRETAR,

             
SERGIU ANDON 



      

                                                                                                        Florina  Jipa 

Consilier 

Dr. Gheorghe Stroe

ANEXA

AMENDAMENTE ADMISE

	Nr.

crt.


	Text act normativ de bază
	Text proiect de modificare
	Text propus de Comisie
	Motivarea amendamentelor propuse

	1.


	
	Titlul legii

Lege pentru modificarea Legii nr. 80/1997 pentru ratificarea Convenţiei europene de extrădare, încheiată la Paris la 13 decembrie 1957, şi a protocoalelor sale adiţionale, încheiate la Strasbourg la 15 octombrie 1975 şi la 17 martie 1978


	Titlul legii - nemodificat
	

	2.
	
	Articol unic. – Legea nr.80/1997 pentru ratificarea Convenţiei europene de extrădare, încheiată la Paris la 13 decembrie 1957, şi a protocoalelor sale adiţionale, încheiate la Strasbourg la 15 octombrie 1975 şi la 17 martie 1978, publicată în Monitorul Oficial al României, Partea I, nr.89 din 14 mai 1997, se modifică după cum urmează:


	Text nemodificat.
	

	3.
	(1) La articolul 6 paragraful 1 litera a):

"Cetăţeanul român şi persoana căreia i s-a acordat dreptul de azil în România nu pot fi extrădaţi".


	1. Alineatul (1) al articolului 2 se modifică şi va avea următorul cuprins:


„La articolul 6 paragraful 1 litera a):


Cetăţeanul român nu poate fi extrădat.


Prin derogare de la prevederile alin.(1), cetăţeanul român poate fi extrădat din România în baza convenţiilor internaţionale la care aceasta este parte şi pe bază de reciprocitate, numai daca este îndeplinită cel puţin una din următoarele condiţii:

a) statul solicitant, în vederea efectuării urmăririi penale şi a judecăţii, dă asigurări considerate ca suficiente că, în cazul condamnării la o pedeapsă privativă de libertate printr-o hotărâre judecătorească definitivă, cetăţeanul român va fi transferat în vederea executării pedepsei în România;

b) cetăţeanul român domiciliază pe teritoriul statului solicitant la data formulării cererii de extrădare;

c) cetăţeanul român are şi cetăţenia statului solicitant;

d) cetăţeanul român a comis fapta pe teritoriul sau împotriva unui cetăţean al unui stat membru al Uniunii Europene, dacă statul solicitant este membru al Uniunii Europene.

      Persoana căreia i s-a acordat drept de azil în România nu poate fi extrădată.”


	1. La articolului 2, punctul (1) va avea următorul cuprins:

„ (1) La articolul 6 paragraful 1 litera a):

    Cetăţeanul român nu poate fi extrădat.

     Prin derogare de la aceste prevederi, cetăţeanul român poate fi extrădat din România în baza convenţiilor internaţionale la care aceasta este parte şi pe bază de reciprocitate, numai daca este îndeplinită cel puţin una din următoarele condiţii:

a) - text nemodificat.

b) - text nemodificat.

c) - text nemodificat.

d) - text nemodificat.

   Text nemodificat.

Autor: Comisia juridică, de disciplină şi imunităţi 


	Pentru respectarea normelor de tehnică legislativă în ceea ce priveşte redarea corectă a textelor ce urmează a fi modificate.

	4.
	3.La articolul 21 paragraful 5:

" În cazul în care se va solicita tranzitarea teritoriului României, pentru un cetăţean român sau pentru o persoană care a obţinut drept de azil în România, cererea de tranzit va fi refuzată."
	   2. Alineatul 3 al articolului 2 se modifică şi va avea următorul cuprins:

„La articolul 21 paragraful 5:

  În cazul în care se va solicita tranzitarea teritoriului României, pentru un cetăţean român sau pentru o persoană care a obţinut drept de azil în România, se aplică în mod corespunzător dispoziţiile paragrafului 1.”


	2. La articolul 2, punctul (3) va avea următorul cuprins:

„(3). La articolul 21 paragraful 5:

  Text nemodificat.

Autor: Comisia juridică, de disciplină şi imunităţi
	Pentru respectarea normelor de tehnică legislativă în ceea ce priveşte redarea corectă a textelor ce urmează a fi modificate.

